Pleocomidae

Pleocoma

Pleocomidae er en liten familie av biller som tilhører gruppen skarabider (Scarabaeoidea). De finnes bare i et område som strekker seg langs vestkysten av Nord-Amerika fra delstaten Washington til det nordlige Mexico. På engelsk blir de kalt "rain beetles" fordi de voksne billene vanligvis viser seg etter høst- eller vinterregn. Larvene lever av planterøtter dypt nede i jorden og utvikler seg svært langsomt, larveutviklingen kan ta 8-10 år.

Utseende 
Store (16 – 44 mm), kraftig bygde biller, rødbrune til svarte, hunnene er tydelig større enn hannene. Kroppen er hvelvet, glatt og blank på oversiden, tett kledt med lange, utstående hår på undersiden. Hodet har et togrenet, skovlformet utskudd fra fremkanten som billene bruker til å grave med. Midt i pannen sitter det en knøl eller et kort horn.
Fasettøynene er delvis delt av en list i fremkanten. Antennene er 11-leddete, de ytterste leddene former en stor vifte, særlig hos hannene. Munndelene er reduserte og til dels sammenvokste hos de voksne billene. Brystskjoldet (pronotum) er bredere enn langt, uten lister, torner eller pigger, av og til med noen grunne groper. Dekkvingene er omtrent jevnbrede, med eller uten tydelige striper. Beina er kraftige, framleggene (tibiae) er spesielt kraftig bygde med tre store tenner på utsiden, mellom- og bakleggene har to tydelige lengdelister på utsiden. Føttene er fem-leddete, lange og tynne. Undersiden er dekket av lange, gylne, rødaktige, brunlige eller svarte hår. Larvene er hvite og C-formede, som er vanlig hos skarabider. Denne larvetypen blir også kalt en scarabaeiform larve.

Levevis 
Pleocomidene finnes mest i litt høyereliggende, relativt tørre områder. Larvene lever i dype ganger i jorden der de spiser planterøtter, og bruker svært lang tid på utviklingen – 8 – 13 år er vanlig. Både larvene og de voksne billene er godt utstyrt for å grave i hard jord. De voksne tar ikke næring til seg, men lever på fettreserver de har lagret fra larvetiden. De er aktive i vinterhalvåret og klekkes vanligvis rett etter det første vinter-regnet, eventuelt ved snøsmeltingen tidlig på våren. Noen arter er også aktive midt på vinteren. Hannene har fullt urviklede flygevinger og flyr i skumringen, hunnenes flygevinger er sterkt reduserte. Hunnene sender ut feromoner som tiltrekker hannene, ofte i store mengder. Etter at de har paret seg, venter hunnene nede i ganger i jorden på at eggene skal modnes. Da temperaturen er ganske lav kan dette ta flere måneder. De dør etter at de har lagt egg.

Utbredelse 
Slekten er bare utbredt i et ganske begrenset område i det vestlige Nord-Amerika, fra det sørligste Washington sørover gjennom Oregon og California til Baja California.

Systematisk inndeling 

 Ordenen biller, Coleoptera
 Underordenen Polyphaga
 Overfamilien Skarabider, Scarabaeoidea
 Familien Pleocomidae
 Slekten Pleocoma LeConte, 1856  – 26 arter, vestlige Nord-Amerika
 Pleocoma badia Fall, 1917
 Pleocoma behrensi LeConte, 1874
 Pleocoma bicolor Linsley, 1935
 Pleocoma blaisdelli Linsley, 1938
 Pleocoma carinata Linsley, 1938
 Pleocoma conjungens Horn, 1888
 Pleocoma crinita Linsley, 1938
 Pleocoma dubitalis Davis, 1935
 Pleocoma fimbriata LeConte, 1856
 Pleocoma hirticollis Schaufuss, 1870
 Pleocoma hoppingi Fall, 1906
 Pleocoma hovorei La Rue, 2007
 Pleocoma linsleyi Hovore, 1971
 Pleocoma marquai Hovore, 1972
 Pleocoma minor Linsley, 1938
 Pleocoma octopagina Robertson, 1970
 Pleocoma oregonensis Leach, 1933
 Pleocoma puncticollis Rivers, 1889
 Pleocoma rickseckeri Horn, 1888
 Pleocoma rubiginosa Hovore, 1972
 Pleocoma shastensis Van Dyke, 1933
 Pleocoma simi Davis, 1934
 Pleocoma sonomae Linsley, 1935
 Pleocoma staff Schaufuss, 1870
 Pleocoma trifoliata Linsley, 1938
 Pleocoma tularensis Leach, 1933
 † Pleocoma dolichophylla - fossil art
 Slekten Cretocoma Nikolajev, 2002 - én fossil art fra kritt-tiden, Mongolia
 Cretocoma tologoica Nikolajev, 2002
 Slekten Proteroscarabaeus Grabau, 1923 - fire fossile arter, to av dem ganske usikre, fra nedre kritt, Russland og Kina
 Proteroscarabaeus magnus Nikolajev, 1996
 Proteroscarabaeus nikritini Nikolajev, 1996
 Proteroscarabaeus robustus Zhang, 1997
 Proteroscarabaeus yeni Grabau, 1923

Eksterne lenker 
 
Hovore, F.T. Generic Guide to New World Scarab Beetles (med bilde og tekst på engelsk)

Biller
Dyr formelt beskrevet av John Lawrence LeConte